Virasto julkaisi listan: Jos kaunis nuori nainen ottaa yhteyttä, tarkasta nämä kohdat ennen kuin vastaat

Viestintävirasto varoittaa seuranhakijoita romanssihuijareista. Käy läpi 13 kohdan kysymyslista ennen kuin teet lähempää tuttavuutta tuntemattoman kanssa netissä.

Kukapa ei olisi törmännyt sosiaalisessa mediassa outoihin kaveripyyntöihin tai sähköpostiin kolahtaviin erikoisiin yhteydenottoihin joko huonolla suomella tai englanniksi.

Kuvankaunis nainen tai korkea-arvoiseksi ulkomaalaiseksi herraksi esittäytyvä, entuudestaan täysin tuntematon henkilö on todennäköisemmin liikkeellä epärehellisillä kuin kunniallisilla aikeilla.

Viestintävirasto julkaisi sivuillaan 13-kohtaisen kysymyslistan, jonka jokaisen uusia tuttavuuksia netistä etsivän tulisi itseltään kysyä oman turvallisuutensa vuoksi.

Listan on koonnut vantaalainen erityisopettaja Riku Salmivuori, joka on tutkinut verkkohuijareita. Hän on julkaissut aiheesta myös tietokirjan ja työstää parhaillaan kirjaa romanssihuijauksista. Yksikin varoitusmerkeistä on Salmivuoren mukaan riittävä syy suhtautua uuteen tuttavuuteen varauksella.

1. Kuulostaako uskottavalta?

Salmivuori pyytää kysymään itseltään, miten todennäköisenä pidät, että nuori kuvankaunis nainen kiinnostuu juuri sinusta. Entä miksi ulkomaalainen, suomea osaamaton sotilas haluaisi etsiä vaimoa Pohjolasta?

2. Pystytkö varmistamaan yksityiskohtia?

Korkea-arvoisina johtajina tai esimerkiksi kenraaleina esiintyvistä miehistä pitäisi olla saatavilla julkista tietoa. Löytyykö sitä? Jos huijarin mainitseva firma on olemassa, ei se tarkoita, että henkilö olisi siellä töissä.

3. Ovatko saamasi kuvat aitoja?

Näyttääkö tuttavuutta tekevä henkilö viehättävältä? Kuvat saattavat Salmivuoren mukaan olla peräisin mallitoimiston sivuilta. Voit myös selvittää kuvan aitoutta tekemällä kuvalle käänteisen kuvahaun Googlessa. Tällä tavoin voit löytää kuvan myös muulta netin syövereistä. Jos pystyt jäljittämään kuvat muista yhteyksistä, petoksen vaara on ilmeinen.

4. Yritetäänkö tietojasi kalastella?

Luottamuksellisia tietoja tai salasanoja ei pidä antaa kellekään tai syöttää niitä millekään sivustoille. Pidä huolta koneen virustorjunnasta.

5. Saatko rakkausrunoja?

Jos nettituttava lähettää esimerkiksi rakkausrunoja, kopioi ne hakukoneeseen. Huijarit voivat kopioida tai yhdistellä netistä löytyviä rakkausrunoja.

6. Onko keskustelu luontevaa?

Monet huijarit kopioivat Salmivuoren mukaan kaikille uhreilleen samoja vastauksia, minkä vuoksi keskustelusta saattaa syntyä robottimainen vaikutelma.

7. Tahtooko tuttava laajentaa yhteydenpitoa nopeasti?

Liian intensiivinen kommunikointi voi olla merkki huijarista. Jos uusi tuttava haluaa olla sinuun kellon ympäri yhteydessä, hälytyskellojen pitäisi soida.

8. Tapahtuuko kaikki turhan rivakasti?

Suunnitteleeko uusi tuttava jo häitä ennen kuin olette edes kasvokkain tavanneet? Uusi tuttava saattaa Salmivuoren mukaan suunnitella uskollisuutesi hyväksikäyttöä.

9. Voitteko tavata kasvokkain?

Huijarit eivät voi tavata kasvokkain, etteivät valheet paljastu. Tapaamisehdotuksiasi todennäköisesti vältellään.

10. Puhutteko usein tiellänne olevista ongelmista?

Kertooko uusi tuttava, että hän on jäänyt jumiin ulkomaille töiden takia ja tarvitsee kipeästi rahaa? Romanssihuijari yrittää saada rakastuneen uhrin lähettämään hänelle kriisin varjolla rahaa.

11. Tuleeko raha puheeksi?

Salmivuoren mukaan on selvää, että huijari yrittää saada jossain vaiheessa lypsettyä uhrilta rahaa. Huijari saattaa esimerkiksi kertoa jättimäisestä perinnöstä, jonka vapauttamiseen tarvitaan rahaa.

12. Miten sinulta on pyydetty rahaa?

Kun huijari pyytää rahaa, hän pyytää todennäköisesti siirtämään rahat tilisiirron sijaan rahansiirtopalvelun kautta. Salmivuoren mukaan huijarin kiinnijäämisen riski on epätodennäköisempää rahansiirtopalvelun kautta.

13. Onko raha ainoa ratkaisu?

Torjuuko uusi tuttavuus kaikki esittämäsi vaihtoehdot rahan lähettämiselle? Huijarit ovat Salmivuoren mukaan varautuneet siihen, että uhri yrittää esittää muita vaihtoehtoja rahan lähettämiselle ja heillä on valmiit valmiit vastaukset vastaväitteisiin.